నిసార్ (ఉపగ్రహం)

నాసా ఇస్రో సింథటిక్ ఎపర్చరు రాడార్ (NISAR) మిషన్ ద్వంద్వ-పౌనఃపున్యం కలిగిన సింథటిక్ ఎపర్చరు రాడార్‌ను సంయుక్తంగా అభివృద్ధి చేయడానికి, దాన్ని భూ పరిశీలన ఉపగ్రహంపై ఉంచి అంతరిక్షం లోకి ప్రయోగించడానికీ నాసా ఇస్రోలు ఉమ్మడిగా చేపట్టిన ప్రాజెక్టు. ద్వంద్వ ఫ్రీక్వెన్సీలను ఉపయోగించే మొదటి రాడార్ ఇమేజింగ్ ఉపగ్రహంగా ఈ ఉపగ్రహం గుర్తింపు పొందుతుంది. ఇది రిమోట్ సెన్సింగ్ కోసం, భూమిపై సహజ ప్రక్రియలను గమనించడానికీ, అర్థం చేసుకోవడానికీ ఉపయోగపడుతుంది. ఉదాహరణకు, దాని ఎడమవైపు ఉండే సాధనాలు అంటార్కిటిక్ క్రయోస్పియర్‌ను అధ్యయనం చేస్తాయి. US$1.5 బిలియన్ల మొత్తం వ్యయమయ్యే నిసార్, ప్రపంచంలోనే అత్యంత ఖరీదైన భూ పరిశీలక ఉపగ్రహం అవుతుంది. 

 అవలోకనం 
నిసార్ ఉపగ్రహం, అధునాతనమైన రాడార్ ఇమేజింగ్‌ను ఉపయోగించి భూమి పైని నేల, మంచుల ఎత్తును 5 నుండి 10 మీటర్ల రిజల్యూషన్‌లో కొలుస్తుంది. నెలకు 4 నుండి 6 సార్లు ఇది కొలుస్తుంది.   పర్యావరణ వ్యవస్థ లోని అవాంతరాలు, మంచు పలకల పతనం, భూకంపాలు, సునామీలు, అగ్నిపర్వతాలు, కొండచరియలు విరిగిపడడం వంటి సహజ ప్రమాదాలతో సహా గ్రహపు అత్యంత సంక్లిష్టమైన సహజ ప్రక్రియలలో కొన్నింటిని పరిశీలించడానికి, కొలవడానికీ దీన్ని రూపొందించారు.   

ఒప్పందం లోని నిబంధనల ప్రకారం, మిషన్ లోని L-బ్యాండ్ సింథటిక్ ఎపర్చరు రాడార్ (SAR), శాస్త్రీయ డేటా GPS రిసీవర్‌ల కోసం అధిక-రేటు టెలికమ్యూనికేషన్ సబ్‌సిస్టమ్, సాలిడ్-స్టేట్ రికార్డర్, పేలోడ్ డేటా సబ్‌సిస్టమ్‌లను నాసా అందిస్తుంది. ఇస్రో, శాటిలైట్ బస్, ఎస్-బ్యాండ్ సింథటిక్ ఎపర్చర్ రాడార్, వాహక నౌక, అనుబంధ ప్రయోగ సేవలను అందిస్తుంది. 

నిసార్ నుండి డేటా అంతా ఉచితంగా అందుబాటులో ఉంటుంది. మామూలు రోజుల్లో 1 నుండి 2 రోజుల తర్వాత ఈ డేటా అందుబాటు లోకి వస్తుంది. ప్రకృతి వైపరీత్యాల వంటి అత్యవసర పరిస్థితుల్లో గంటల వ్యవధిలోనే అందిస్తారు.   

ఉపగ్రహం మూడు-అక్షాల స్థిరీకరణలో ఉంటుంది. ఇది  మెష్ యాంటెన్నాను ఉపయోగిస్తుంది. L- S- మైక్రోవేవ్ బ్యాండ్‌లు రెండింటిలోనూ ఇది పనిచేస్తుంది.   ఎపర్చరు మెష్ రిఫ్లెక్టర్ (యాంటెన్నా)ని నార్త్‌రోప్ గ్రుమ్మాన్ కు చెందిన ఆస్ట్రో ఏరోస్పేస్ సంస్థ సరఫరా చేస్తుంది. 

ఈ ఉపగ్రహాన్ని 2024లో భారతదేశం నుండి GSLV Mk II ద్వారా ప్రయోగిస్తారు. ఇది సూర్య-సమవర్తన కక్ష్యలో పరిభ్రమిస్తుంది. మిషన్ జీవితకాల అంచనా మూడు సంవత్సరాలు. ప్రాజెక్ట్ డిజైన్ ధ్రువీకరణ దశలో మొదటి అంగను దాటింది. నాసా దీన్ని సమీక్షించి, ఆమోదించింది. 

ప్రాజెక్టు వ్యయంలో ఇస్రో వాటా సుమారు  కాగా, నాసా వాటా సుమారు US$808 మిలియన్లు.  

 పేలోడ్ 

 L-బ్యాండ్ (1.25 GHz ; 24 సెం.మీ తరంగదైర్ఘ్యం) పోలారిమెట్రిక్ SAR. నాసా తయారు చేస్తుంది.
 S-బ్యాండ్ (3.20 GHz; 9.3 సెం.మీ తరంగదైర్ఘ్యం) SAR, ఇస్రో తయారు చేస్తుంది. 

 ఇవి కూడా చూడండి 

 భూమి పరిశీలన ఉపగ్రహం
 భారతీయ రిమోట్ సెన్సింగ్
 భారతీయ ఉపగ్రహాల జాబితా
 సీసాట్
 షటిల్ రాడార్ టోపోగ్రఫీ మిషన్

 మూలాలు 

వర్గం:భూ పరిశీలక ఉపగ్రహాలు
వర్గం:ఇస్రో ప్రయోగించిన ఉపగ్రహాలు